Document ID: 31985L0205

*****
ΟΔΗΓΙΑ ΤΗΣ ΕΠΙΤΡΟΠΗΣ
της 18ης Φεβρουαρίου 1985
για την προσαρμογή στην τεχνική πρόοδο της οδηγίας 71/127/ΕΟΚ του Συμβουλίου περί προσεγγίσεως των νομοθεσιών των κρατών μελών που αφορούν τα κάτοπτρα οδηγήσεως των οχημάτων με κινητήρα
(85/205/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκουμένων τους (1), όπως τροποποιήθηκε τελευταία από την οδηγία 80/1267/ΕΟΚ (2), και ιδίως το άρθρο 11,
την οδηγία 71/127/ΕΟΚ του Συμβουλίου της 1ης Μαρτίου 1971 περί προσεγγίσεως των νομοθεσιών των κρατών μελών που αφορούν τα κάτοπτρα οδηγήσεως των οχημάτων με κινητήρα (3), όπως τροποποιήθηκε από την οδηγία 79/795/ΕΟΚ της Επιτροπής (4),
Εκτιμώντας:
ότι, χάρις στην αποκτηθείσα πείρα και δεδομένου του σημερινού επιπέδου της τεχνολογίας, είναι δυνατόν τη στιγμή αυτή όχι μόνο να καταστούν πληρέστερες ορισμένες προδιαγραφές της οδηγίας 71/127/ΕΟΚ και να προσαρμοστούν καλύτερα στις πραγματικές συνθήκες δοκιμής, αλλά επίσης να καταστούν αυστηρότερες προκειμένου να ενισχυθεί η ασφάλεια της οδικής κυκλοφορίας·
ότι η παρουσία εξωτερικού κατόπτρου οδηγήσεως, από τη πλευρά του επιβάτη, στα οχήματα των κατηγοριών Μ1 (επιβατικά οχήμτα) και Ν1 (ημιφορτηγά), παρά τον προαιρετικό χαρακτήρα της, καθιστά αναγκαία την τροποποίηση των διατάξεων που αφορούν την κατασκευή του κατόπτρου και της χοάνης του, ούτως ώστε, διατηρώντας το βέλτιστο οπτικό πεδίο, οι διαστάσεις της διατάξεως να ελαχιστοποιούν τους κραδασμούς και την αντίσταση στον αέρα·
ότι οι ισχύουσες προδιαγραφές για τους ελκυστήρες ημιρυμουλκουμένων της κατηγορίας Ν3 (βαρέα φορτηγά) έχουν αποδειχθεί ανεπαρκείς όσον αφορά το εξωτερικό πλευρικό οπτικό πεδίο στο πλάγιο και το πίσω μέρος οχήματος· ότι, για να αντιμετωπιστεί η ανωμαλία αυτή, είναι αναγκαίο να προβλεφθεί η παρουσία συμπληρωματικού κατόπτρου οδηγήσεως, λεγόμενου « ευρυγώνιου»·
ότι οι ισχύουσες προδιαγραφές για όλα τα οχήματα της κατηγορίας Ν3 φορτηγά με ή χωρίς ρυμουλκούμενο και ελκυστήρες ημιρυμουλκουμένων), έχουν αποδειχθεί ανεπαρκείς όσον αφορά το οπτικό πεδίο στον παρακείμενο χώρο της απέναντι από θέση του οδηγού πλευράς του θαλάμου οδηγήσεως· ότι, για να αντιμετωπιστεί η ανωμαλία αυτή, είναι αναγκαίο να προβλεφθεί η παρουσία κατόπτρου οδηγήσεως, λεγομένου «προσεγγίσεως»·
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη, των τεχνικών εμποδίων στις συναλλαγές στον τομέα των οχημάτων με κινητήρα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 71/127/ΕΟΚ τροποποιείται ως εξής:
1. Το άρθρο 7 αντικαθίσταται από το ακόλουθο κείμενο:
«Άρθρο 7
1. Από την 1η Οκτωβρίου 1985, τα κράτη μέλη δεν μπορούν, για λόγους που αφορούν τα κάτοπτρα οδηγήσεως:
α) - να αρνηθούν, για έναν τύπο οχήματος, την έγκριση ΕΟΚ ή τη χορήγηση του εγγράφου που προβλέπεται στο άρθρο 10 παράγραφος 1 τρίτη περίπτωση της οδηγίας 70/156/ΕΟΚ, ή την έγκριση από εθνικής πλευράς,
- να απαγορεύσουν την πρώτη θέση σε κυκλοφορία οχημάτων,
εφόσον τα κάτοπτρα οδηγήσεως αυτού του τύπου οχήματος ή αυτών των οχημάτων, ανταποκρίνονται στις προδιαγραφές της παρούσας οδηγίας·
β) - να αρνηθούν, για έναν τύπο κατόπτρου οδηγήσεως, την επικύρωση ΕΟΚ ή την επικύρωση από εθνικής πλευράς, εφόσον τα εν λόγω κάτοπτρα οδηγήσεως ανταποκρίνονται στις προδιαγραφές της παρούσας οδηγίας,
- να απαγορεύσουν τη διάθεση στην αγορά κατόπτρων οδηγήσεως, εφόσον αυτά φέρουν το σήμα επικυρώσεως ΕΟΚ, το οποίο χορηγείται βάσει των προδιαγραφών της παρούσας οδηγίας.
2. Από την 1η Οκτωβρίου 1986, τα κράτη μέλη:
α) - δεν μπορούν να χορηγήσουν το έγγραφο που προβλέπεται στο άρθρο 10 παράγραφος 1 τρίτη περίπτωση της οδηγίας 70/156/ΕΟΚ για τύπο οχήματος του οποίου τα κάτοπτρα οδηγήσεως δεν ανταποκρίνονται στις προδιαγραφές της παρούσας οδηγίας,
- μπορούν να αρνηθούν την έγκριση, από εθνικής πλευράς, ενός τύπου οχήματος του οποίου τα κάτοπτρα οδηγήσεως δεν ανταποκρίνονται στις προδιαγραφές της παρούσας οδηγίας·
β) - δεν μπορούν να χορηγήσουν την επικύρωση ΕΟΚ για τύπο κατόπτρου οδηγήσεως, εφόσον αυτός δεν ανταποκρίνεται στις προδιαγραφές της παρούσας οδηγίας,
- μπορούν να αρνηθούν την επικύρωση, από εθνικής πλευράς, ενός τύπου κατόπτρου οδηγήσεως, εφόσον αυτός δεν ανταποκρίνεται στις προδιαγραφές της παρούσας οδηγίας.
3. Από την 1η Οκτωβρίου 1988, τα κράτη μέλη μπορούν να απαγορεύσουν την πρώτη θέση σε κυκλοφορία των οχημάτων - εξαιρουμένων εκείνων που αναφέρονται στο σημείο 2.1.3 του παραρτήματος ΙΙΙ- των οποίων τα κάτοπτρα οδηγήσεως δεν ανταποκρίνονται στις προδιαγραφές της παρούσας οδηγίας.
Από την 1η Οκτωβρίου 1992, τα κράτη μέλη μπορούν να απαγορεύσουν την πρώτη θέση σε κυκλοφορία των οχημάτων που αναφέρονται στο σημείο 2.1.3 του παραρτήματος ΙΙΙ, των οποίων τα κάτοπτρα οδηγήσεως δεν ανταποκρίνονται στις προδιαγραφές της παρούσας οδηγίας, καθώς και τη διάθεση στην αγορά κατόπτρων οδηγήσεως που δεν φέρουν το σήμα επικυρώσεως που χορηγείται βάσει των προδιαγραφών της παρούσας οδηγίας.»
2. Τα παραρτήματα αντικαθίστανται από τα παραρτήματα της παρούσας οδηγίας.
Οι αναφορές στα παραρτήματα στην οδηγία 71/127/ΕΟΚ πρέπει να θεωρείται ότι γίνονται στις αντίστοιχες προδιαγραφές των παραρτημάτων της παρούσας οδηγίας, δηλαδή:
- το σημείο 2 του παραρτήματος Ι αντιστοιχεί στο παράρτημα ΙΙ,
- το σημείο 2.6 του παραρτήματος Ι αντιστοιχεί στο προσάρτημα 2 του παραρτήματος ΙΙ.
Άρθρο 2
Τα κράτη μέλη θέτουν σε ισχύ τις διατάξεις που είναι αναγκαίες για να συμμορφωθούν με την παρούσα οδηγία, το αργότερο την 1η Οκτωβρίου 1985. Πληροφορούν αμέσως την Επιτροπή σχετικά.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 18 Φεβρουαρίου 1985.

Labels: 8